b'\n_START_ARTICLE_\nRondo (viinik\xc3\xb6ynn\xc3\xb6s)\n_START_PARAGRAPH_\nRondo eli GM 6494-5 on viinik\xc3\xb6ynn\xc3\xb6ksen hybridilajike. Sen risteytti professori Vil\xc3\xa9m Kraus vuonna 1964 silloisessa T\xc5\xa1ekkoslovakiassa. Kraus luovutti risteytyksen eteenp\xc3\xa4in tohtori Helmut Beckerille Geisenheimin puutarhatalouden ja viininviljelyn tutkimuslaitokseen, jossa jalostusty\xc3\xb6t\xc3\xa4 jatkettiin. Nykyisen nimens\xc3\xa4 lajike sai vuonna 1999, jota ennen se oli parin vuoden ajan tunnettu nimell\xc3\xa4 Amurensis Walk. Rondo on Pohjoismaiden eniten kaupallisesti viljelty tumma viiniryp\xc3\xa4le._NEWLINE_Rondon siniset, keskikokoiset ja aromikkaat ryp\xc3\xa4leet kypsyv\xc3\xa4t lokakuussa, ja ne sopivat hyvin viininvalmistukseen. Lajike kest\xc3\xa4\xc3\xa4 pakkasta l\xc3\xa4hteest\xc3\xa4 riippuen 20\xe2\x80\x9329 astetta, ja sit\xc3\xa4 suositellaan kasvuvy\xc3\xb6hykkeille I\xe2\x80\x93II tai I\xe2\x80\x93III. Suojausta kev\xc3\xa4thalloilta suositellaan._NEWLINE_Vuonna 2011 brittil\xc3\xa4inen viinitarha Denbies voitti kultaa International Wine Challenge -kilpailusta vuoden 2010 Chalk Ridge Rose -viinill\xc3\xa4\xc3\xa4n, joka on valmistettu t\xc3\xa4ysin Rondon ryp\xc3\xa4leist\xc3\xa4.\n_START_SECTION_\nPerim\xc3\xa4\n_START_PARAGRAPH_\nRondon vanhemmat ovat amurinviinin ja aitoviinin risteytys Zarya Severa ja aitoviini St. Laurent.'